b'\n_START_ARTICLE_\nBernardino Zanobi de Gianotis\n_START_PARAGRAPH_\nBernardas Zanobijus D\xc5\xbeanotis (it. Bernardino Zanobi de Giannotis, \xc5\xa1altiniuose dar vadinamas Bernardinus, Romanus, Florentinus, g. XV a. pab. Florencijoje (?)\xc2\xa0\xe2\x80\x93 m. 1541\xc2\xa0m. Vilniuje)\xc2\xa0\xe2\x80\x93 ital\xc5\xb3 architektas ir skulptorius, brand\xc5\xbeiojo Italijos Renesanso atstovas Lenkijoje ir Lietuvoje. Bendradarbiavo su Bartolomeo Berrecci, Giovanni Cini, Filippo di Bartolomeo da Fiesole (su dviem pastaraisiais nuo 1531\xc2\xa0m. dirbo vienoje dirbtuv\xc4\x97je)._NEWLINE_Lenkijoje ir Lietuvoje atliktuose architekt\xc5\xabros ir skulpt\xc5\xabros u\xc5\xbesakymuose B.D\xc5\xbeanotis vartojo brand\xc5\xbeiajam Italijos Renesansui b\xc5\xabdingas, ta\xc4\x8diau supaprastintas (prisitaikant prie u\xc5\xbesakov\xc5\xb3 skonio) formas. Memorialin\xc4\x97je skulpt\xc5\xabroje dailininkas vaizduojamus asmenis komponuodavo frontaliai (tai XVI a. pirmosios pus\xc4\x97s Vidurio Europos antkapin\xc4\x97je skulpt\xc5\xabroje populiarus tipas) su nat\xc5\xabralisti\xc5\xa1kai traktuotais veidais (manoma, kad tam gal\xc4\x97jo naudoti pomirtines kaukes i\xc5\xa1 va\xc5\xa1ko).\n_START_SECTION_\nBiografija\n_START_PARAGRAPH_\nItalijoje gyveno ir veik\xc4\x97 Romoje bei Florencijoje._NEWLINE_1521\xe2\x80\x931536\xc2\xa0m. gyveno Krokuvoje, Lenkijos karaliaus dvare, architekto B.Berrecci dirbtuv\xc4\x97je._NEWLINE_1536\xc2\xa0m. \xc4\xafsik\xc5\xabr\xc4\x97 ir iki mirties gyveno Vilniuje.'